3หน่วยงานร่วมมือใช้ใบกำกับภาษีอิเล็กทรอนิกส์
สามหน่วยงาน ลงนามความร่วมมือ ใช้ใบกำกับภาษีอิเล็กทรอนิกส์ ส่งเสริมธุรกิจในยุคดิจิทัล
28 ก.พ. 2560

สามหน่วยงาน ลงนามความร่วมมือ ใช้ใบกำกับภาษีอิเล็กทรอนิกส์ ส่งเสริมธุรกิจในยุคดิจิทัล
กระทรวงดิจิทัลเพื่อเศรษฐกิจและสังคม โดย สำนักงานพัฒนาธุรกรรมทางอิเล็กทรอนิกส์ (องค์การมหาชน) (สพธอ.) หรือ ETDA (เอ็ตด้า) สำนักงานรัฐบาลอิเล็กทรอนิกส์ (องค์การมหาชน) (สรอ.) หรือ EGA ร่วมกับ กระทรวงการคลัง โดย กรมสรรพากร ผนึกกำลังผลักดันเปลี่ยนระบบการชำระเงินเข้าสู่ระบบอิเล็กทรอนิกส์ ด้วยบริการผ่านระบบ e-Tax Invoice by Email เพื่ออำนวยความสะดวกในการจัดทำและส่งมอบใบกำกับภาษีอิเล็กทรอนิกส์ ลดต้นทุนในการดำเนินธุรกิจ และเพิ่มศักยภาพในการแข่งขันของภาคธุรกิจไทยในยุคดิจิทัล เตรียมพร้อมสู่ไทยแลนด์ 4.0
ทั้งนี้ ทั้ง 3 หน่วยงาน ได้ลงนามบันทึกข้อตกลงความร่วมมือ (MOU) การให้บริการจัดทำและส่งมอบใบกำกับภาษีอิเล็กทรอนิกส์ผ่านระบบ e-Tax Invoice by Email  เพื่อเดินเครื่องผลักดันนวัตกรรมใหม่ ๆ เข้าสู่ระบบการจัดส่งใบกำกับภาษีอย่างไร้ขีดจำกัด 
นายประสงค์ พูนธเนศ อธิบดีกรมสรรพากร กล่าวว่า   ระบบ e-Tax Invoice by Email เป็นการจัดทำและส่งมอบใบกำกับภาษีอิเล็กทรอนิกส์ที่จัดทำขึ้นเพื่อตอบโจทย์การทำธุรกิจของผู้ประกอบการรายย่อยที่มีรายได้ไม่เกิน 30 ล้านบาทต่อปี มีใบกำกับภาษีจำนวนไม่มาก ไม่มีการบริหารจัดการด้านเอกสารที่เป็นระบบขนาดใหญ่ และอาจจะยังไม่พร้อมจะออกใบกำกับภาษีอิเล็กทรอนิกส์ได้อย่างสมบูรณ์ตามที่กรมสรรพากรกำหนด ให้เกิดความคุ้นเคยและตระหนักถึงความสะดวกของการออกและใช้ใบกำกับภาษีอิเล็กทรอนิกส์ และเพื่อเตรียมความพร้อมก่อนที่รัฐบาลจะมีนโยบายกำหนดให้ผู้ประกอบการกลุ่มนี้ออกใบกำกับภาษีอิเล็กทรอนิกส์ในอนาคต
นอกจากนี้ กรมสรรพากร ยังอยู่ระหว่างการเตรียมความพร้อมระบบงานทั้งหมดให้รองรับการดำเนินงานในรูปแบบอิเล็กทรอนิกส์ โดยภายในปี 2020 กรมสรรพากรมีนโยบายเปลี่ยนแปลงรูปแบบการดำเนินงานด้านต่าง ๆ เช่น การขออนุมัติ การขออนุญาต ให้เป็นระบบอิเล็กทรอนิกส์ในทุกส่วน อันจะสามารถรองรับเทคโนโลยีที่ก้าวหน้าและนำพาประเทศไปสู่ไทยแลนด์ 4.0